Timeɣnest gar yiḍelli d wass-a
Di tmurt-nneɣ timeɣnest tella wi-d-yecfan i ddunit. Akal-a d inigi ɣef kra n talit, d kra n taluft iɛeddan fell-as. Seg wasmi i d-necfa nekkni d amennuɣ mgal inebazen d yimnekcamen i d-yewwi ṭmeɛ n tibuɣar d lxir n tmurt-a. Akka, amnekcam deffir n wayeḍ. Si talit-nni n Yugurten, Yuba ,Takfarines, Firmus, Aksil, Ccix Aḥeddad, Ccix Ameqqran, Lala Faḍma n Sumer, nutni d aqamer, d inazbayen, d igrawliwen akken ad ḥerren tamurt d wakal i asen-yettwaksen s yiɣil. D azbu d amennuɣ mgal iṛumiyen, mgal ibiẓanṭiyen, mgal icerqiyen,, iṣpenyuliyen, iṭerkiyen, ineggura d ifransisen. Tuɣ d wiyi akk i aɣ-yesxerben tilufa, i aɣ-yesɛerqen aẓar, mi akka asenfar-nsen, aɣ-rren dayen ur nelli. Ad aɣ bedlen tamagit, aɣ-rren d aɛṛaben. Asenfar n Napoleon III aɣ ibedel azzar seg usamar almi d tama n umalu n tmurt n tmazɣa. Syin d tigrawliwin ta deffir ta, almi d tazwara n umussu aɣelnaw anida izzayriyen rran ad bedlen tasudest i umennuɣ. Tikelt-a kecmen deg tmeɣnest tasertit. D amussu-a i d-yessegman imeɣnasen d ilemẓyen ara d-yawin tikli d tamaynut. Timeɣnest .f tlelli d yizerfan n ugdud azzayri. Amussu yesker-d aṭas n yimeɣnasen yuklalen leqḍer d ameqqran. D nutni kan i d-ineǧren abrid s umeɣnes d tsertit i tegrawla n 54 i d-iḥellen timunent n tmurt. Tuget n yimeɣṛasen yeɣlin di tegrawla n 54, send ad ilin d igrawliwen neɣ d iserdasen, llan tuɣ d imeɣnasen. Ameɣnas d win yettnaɣen ɣef uktuyen n tuddsa anida izeddi. Ameɣnas ad yettḥufu s yigiten d tigawin amek arra yesɛeddi tiktiwin d turdiwin i ɣef yettnaɣ. Ameɣnas yemgarad akked umeltaɣ. Aneggaru-a aseɣ-ines akked ukabar yesɛa tilisa ɣas s lkarḍa n uttekki. Maca, ameɣnas aseɣ-ines nnig n waya, netta yettili talemmast deg yal tigawt deg unnar. Yesɛa amirew win ilaq ad iqaḍer akken yebɣu yili lḥal. D wa ummi qqaren timeɣnest seg ul. Ameɣnas n talit-nni yeqbel ad yemmet ɣef uktuyen i ɣef yettmeɣnis. Ɣas akken ula d imir llan imeɣnasen uɛebbuḍ, maca, wid yumnen s tmunent n tmurt, werǧin bran i umennuɣ. Imeɣnasen am Ɛebban Remḍan, Lɛerbi Ben Mhidi, Lḥusin Ait Aḥmed, Mustafa Ben Bulɛid, Hasiba Ben Buɛli…wiyi, mačči yal talit tlalen-d. Seg yimeɣnasen n tlelli almi, d imeɣnasen n tugdut, gar snat talitin-a, llan daɣen yimeɣnasen n tmagit d tmaziɣt. Ula d wiyi ddan-d azal-nsen, nnuɣen ɣef yizerfan-nsen,ɣef tmagit, ɣef tmaziɣt, ɣef tugdut.
Tagara-ayi timeɣnest deg yikabaren tenṭer, tuḍen s waṭas. Timental ugtent, maca tuget cuddent srid ɣer wamek ay selḥayen yimasayen n yikabaren, lecɣal d yimsirmen n yimeɣnasen-nsen. Imdanen uɣalen reglen ɣef tsertit ilmend n ṣṣenf-a n yisertayen yettkellixen deg yimeɣnasen d ugdud. Ugur ameqqran yekka-d daɣen deg tmuɣli d usenfar ametti n yal akabar. Tuget d tadduyt ay ttaddin kan i lɣaci, abeɛda deg tawala n tefranin. Dina ikabaren akken ma llan suguten tigawin d tufɣiwin deg unnar. Leqdicat-a d asirem akken ad ten-id-yuɣal lɣaci, imi agdud yuɣal yebra i kra icudden ɣer tsertit, lḥif yerra-t d ameɣnas n uɣrum di tudert n yal ass. Tuget n yikabaren tagara-ayi, ɛemren s yiwet n tewsit n yimeɣnasen yesmenyifen ameɣnes ɣef udmawen wala ɣef uktuyen. Nnegdamen wazalen, yuɣal wawal i win yesɛan ṣṣeḥḥa n wudem d terbaɛt ɣas teddun mgal uktuyen n ukabar. Awid kan ad yeckinṭeḍ ɣer waẓar iṣeḥḥan, ad yeṭṭef deg win-ibedden, d asirem ahat ad as-d-iṣiḥ umḍiq d amzazwar deg tefranin n yal asqamu aɣelnaw. Imdanen tnaɣen ɣef yimeḍqan. Agdud ur yedderɣel ara, iwala ayen yellan. Wiyi i teddun ɣef uɛebbuḍ-nsen, xelṭen timsal, ur semgaraden ara gar tzitla d uxelxel.
Ameɣnas n Tirni n Yiɣallen Inemlayen (FFS) yesɛa kraḍ n waɣanen ara d-iqaḍer, d wumi ara yer azal d yisseɣ, iwakken ad d-yefk tugna yelhan di tmetti. Aɣan n tidet, aɣan n tsegmisent, aɣan n uceɛlel n tmuɣli d uxemmim. Ameɣnas yedmen tlata n waɣanen-a, neɣ win deg acu llant ṣṣifat-a, ad iḥsu kan belli icebbeḥ, yemmesseɣ akabar-is. Wi yesɛan tidet, teddun yid-s medden. Win yettmeslayen s tsegmisent, yessen amek ara yessiweḍ izen, ad t-hemlen yimdanen, ad as-ggen amḍiq gar-asen. Win yesɛan ticeɛlelt( ṣfa) deg tmuɣli d uxemmim ad d-bedden ɣur-s yimdanen, acku ad gzun dacu yessenfar. Tugna n ukabar teqqen ɣer tugna d tikli n umeɣnas-is di tmetti. Dda lḥusin Ait Aḥmed d amedya deg tmeɣnest ɣef uktuyen s wacu yumen. Tudert-is d takemmalit d tamsirt n timeɣnest d umennuɣ ɣef tmuɣliwin d tiktiwin i d-yewwi seg temẓi-s almi dasmi yemmut. Mačči yessexleɛ-it umḍiq neɣ usurdi. Ur yekna ara i lbaṭel, ur terẓit tḥerṣi n udabu. D argaz ur netruẓ, ur nkennu. Ibed-as-d s lqed i udabu amesbaṭli. Yefka tudert-is d asfel d amennuɣ ɣef yizerfan n ugdud azzayri. Amennuɣ ɣef uwanek azerfan agdudan, ɣef lezzayer tilellit tagdudant. D ameɣnas s wazal-is, s yisseɣ-ines. Yeǧǧa-d tiktiwin d yiktuyen s way ara ddun yizzayriyen ma bɣan ad fɣen si lḥif d lbaṭel. Dda lḥusin yezga yeqqar i yimeɣnasen, abeɛda imḍebren d wufrinen “ Isseɣ mi ara yili mtawan yigiten-nwen akked yimeslayen-nwen”. Aserti war isseɣ, immal ur t-yesɛi, yiwen n wass kan ad d-tbin tilawt-is. Timeɣnest ɣef uktuyen, mačči ɣef udmawen. Win yesɛan tazitla mačči d lɛib, maca, axelxel ur ilaq ara, acku ur yessufuɣ ara. Dda lḥusin d ameɣnas ameqqran. Ass n temḍelt-is, izzayriyen s umata rran-as tajmilt, d azmul n ukaz d usteɛref ɣef wayen yemmeɣnes di tudert-is. Dda lḥusin d azamul, ad yeqqim i lebda d amedya deg tmeɣnest.
Karim sɛawi
kab_Latn kab_Latn kab_Latn kab_Latn kab_Latn